Document ID: 32007D0247

32007D0247
L 107/5
SLUŽBENI LIST EUROPSKE UNIJE
ODLUKA VIJEĆA
od 19. travnja 2007.
o sudjelovanju Zajednice u povećanju kapitala Europskog investicijskog fonda
(2007/247/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Odluku Vijeća 94/375/EZ od 6. lipnja 1994. o članstvu Zajednice u Europskom investicijskom fondu (1), a posebno njezin članak 3.,
uzimajući u obzir prijedlog Komisije,
uzimajući u obzir mišljenje Europskog parlamenta (2),
budući da:
(1)
Odobreni kapital Europskog investicijskog fonda (Fonda) je u vrijeme njegove uspostave bio određen na 2 milijarde eura, podijeljen na 2 000 dionica, svaka nominalne vrijednosti od 1 milijun eura. U skladu s člankom 7. stavkom 1. Statuta Europskog investicijskog fonda (3) (Statuta), upisani kapital uplaćuje se u visini od 20 %.
(2)
U skladu s Odlukom 94/375/EZ Zajednica koju zastupa Komisija upisala je 600 dionica Fonda u nominalnoj vrijednosti od 600 milijuna eura, od čega je 120 milijuna eura uplaćeno.
(3)
Poslovanje Fonda u vezi s jamstvima i rizičnim kapitalom ne smije prelaziti gornje granice utvrđene člankom 26. Statuta ili na glavnoj skupštini Fonda. Gornje granice ovise o veličini kapitala Fonda i vlastitim sredstvima. Budući da se očekuje se da će Fond iscrpiti svoja vlastita sredstva do sredine 2007., te stoga neće moći nastaviti poslovanje iz vlastitih sredstava, Upravno vijeće je predložilo povećanje odobrenog kapitala Fonda u nominalnoj vrijednosti za 50 %.
(4)
Vijeće za gospodarske i financijske poslove pozdravilo je 14. ožujka 2006. izvješće o prijedlozima Grupe Europske investicijske banke (Grupa EIB) za jačanje doprinosa Grupe EIB-a kako bi se promicao rast i zapošljavanje u Europskoj uniji, što uključuje prijedlog za povećanje kapitala Fonda.
(5)
Europsko vijeće je 23. i 24. ožujka 2006. pozdravilo doprinos Grupe EIB i pozvalo relevantne sudionike na poduzimanje potrebnog nastavnog postupanja, uzimajući u obzir konačan dogovor o financijskom okviru za razdoblje od 2007. do 2013.
(6)
Upis novih dionica Zajednice dao bi podršku provedbi Lisabonske strategije i pomogao postizanju ciljeva Zajednice u području malih i srednjih poduzeća, stvaranju novih radnih mjesta, inovaciji, istraživanju i razvoju, koheziji i regionalnoj politici te proširenju.
(7)
Alokacija proračunskih sredstava od 100 milijuna eura za povećanje kapitala Fonda je u skladu s konačnim dogovorom o financijskom okviru za razdoblje od 2007. do 2013.
(8)
Dioničari Fonda trebali bi upisati nove dionice prema svojoj prosudbi tijekom četverogodišnjeg razdoblja, koje počinje 2007. a završava 2010., poštujući interese financijskih institucija dioničara i Europsku investicijsku banku, kao i proračunska ograničenja Zajednice. Cijenu novih dionica trebalo bi odrediti godišnje i na temelju formule neto vrijednosti imovine koju su dogovorili dioničari Fonda.
(9)
Godišnje dividende isplaćene za sudjelovanje Zajednice u Fondu od 1995. do 2006. uredno su vraćene u proračun Zajednice. U godinama od 2007. do 2010. primljene dividende trebalo bi smatrati namjenskim prihodom i koristiti za pokrivanje dijela troškova povećanja kapitala. To bi trebalo povećati iznos proračunskih sredstava za povećanje kapitala, čime se podupire cilj održavanja udjela Zajednice u Fondu u visini od 30 % njegovog kapitala.
(10)
Do sada je Komisija dostavljala godišnja izvješća Fonda Europskom parlamentu i Vijeću. S ciljem pojednostavljivanja postupka izvješćivanja, potrebno je osigurati da Fond izravno šalje svoje godišnje izvješće i godišnje izvješće Revizorskog odbora Europskom parlamentu i Vijeću.
(11)
Osigurati će se odgovarajuća koordinacija, sinergija i komplementarnost između poslovanja Fonda i Europske investicijske banke, financijskih instrumenata Zajednice za mala i srednja poduzeća i, prema potrebi, drugih financijskih institucija,
ODLUČILO JE:
Članak 1.
Pored svojeg sadašnjeg udjela u Europskom investicijskom fondu (Fond), Zajednica upisuje u Fond do 300 dionica, svaka nominalne vrijednosti od 1 milijun eura. Upis dionica i godišnje isplate provode se u skladu s odredbama i uvjetima koje odobrava glavna skupština Fonda.
Članak 2.
Zajednica kupuje nove dionice tijekom četverogodišnjeg razdoblja, počevši od 2007. godine. U razdoblju od 2007. do 2010. dividende primljene za sudjelovanje Zajednice u Fondu smatraju se namjenskim prihodima u skladu s člankom 18. stavkom 2. Uredbe Vijeća (EZ, Euratom) 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (4), za pokrivanje dijela troškova upisa.
Pored toga, ukupan iznos do 100 milijuna eura cijelo je vrijeme dostupan u okviru općeg proračuna Europske unije za pokrivanje preostalih troškova. Proračunske obveze mogu se razdijeliti u godišnje obroke tijekom četiri godine u skladu s člankom 76. stavkom 3. Uredbe (EZ, Euratom) br. 1605/2002.
Članak 3.
Komisija dostavlja Vijeću procjenu poslovanja Fonda iz vlastitih sredstava do 31. srpnja 2012.
Članak 4.
Fond podnosi svoje godišnje izvješće i godišnje izvješće Revizorskog odbora Europskom parlamentu i Vijeću.
Članak 5.
Ova Odluka proizvodi učinke od dana objave u Službenom listu Europske unije.
Primjenjuje se od 19. travnja 2007.
Sastavljeno u Luxembourgu 19. travnja 2007.

Labels: 4
15